#JongStemme: Die Here is my pasaangeërDanica Meiring (Foto: Verskaf) Die Here is my pasaangeër – daarom sal ek nie haastig wees nie. Hy laat my stop en rus wanneer ek moeg is. Hy voorsien my van beelde van stilte wat my hart met kalmte herstel. Hy lei my op maniere van doeltreffendheid. Sy leiding is my vrede. Ek lê vroeg een oggend ŉ lang ruk wakker en ek voel van tyd tot tyd hoe my pasaangeër in my borskas vibreer. ŉ Hartpasaangeër is ŉ mediese toestel, wat elektriese impulse genereer wat deur elektrodes gelewer word om die hartspierkamers te laat saamtrek en dus bloed pomp. Deur dit te doen, vervang en/ of reguleer hierdie toestel die funksie van die elektriese geleidingstelsel van die hart. As jou hartklop te stadig is, stuur die pasaangeër elektriese seine na jou hart om die klop reg te stel. Pasaangeërs het ook sensors wat liggaamsbeweging of asemhalingstempo opspoor – so kan die toestelle seine stuur om jou hartklop tydens oefening te verhoog soos nodig. In my gedagtes maal Psalm 73:26: “My vlees en my hart beswyk; maar God is die rots van my hart en my deel vir ewig”. Ek kom tot ŉ besef dat ons geestelik ook ŉ pasaangeër het in die Heilige Gees. Dit hou ons in pas met die Woord van God en in ritme met geregtigheid. Dit vertroos ons in ons tyd van hartseer en nood. Al het jy baie dinge om elke dag te doen, hoef jy nie bekommerd te wees nie omdat jy Sy teenwoordigheid kan voel. Sy tydloosheid en Sy belangrikheid sal jou in balans hou. Alhoewel ons die gees van God het, moet ons steeds met God verbind bly. Sonder hierdie verhouding sal ons geestelik swaar trek. Net soos die pasaangeër nie sonder die battery kan werk nie, kan die gees nie sonder God werk nie. Die battery in die pasaangeër dryf die toestel aan om die hart gesond te laat funksioneer. God lei Sy Gees om ons in Sy Woord te laat funksioneer. Let egter op – sonder die drade, wat die pasaangeër met die hart verbind, kan die pasaangeër nie die hart help nie. Die hart verteenwoordig ons en sonder daardie verbintenis met God, wat die drade is wat liefde genoem word, stagneer ons geestelik. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan. As jy tussen 18 en 26 jaar oud is en ŉ meningstuk wil skryf, stuur ŉ e-pos na [email protected] en ons maak graag kontak met jou.